Αναλένα Μπέρμποκ

Η Αναλένα Καρλότα Άλμα Μπέρμποκ (γερμαν. Annalena Charlotte Alma Baerbock, γενν. 15 Δεκεμβρίου 1980) είναι Γερμανίδα πολιτικός, που υπηρέτησε ως Υπουργός Εξωτερικών της Γερμανίας από το 2021 έως το 2025.

Ήταν συμπρόεδρος του κόμματος Συμμαχία '90/Οι Πράσινοι από το 2018 μέχρι το 2022 μαζί με τον Ρόμπερτ Χάμπεκ. Από τις ομοσπονδιακές εκλογές του 2013 και μέχρι το 2025 εκλέγονταν στην Ομοσπονδιακή Βουλή εκπροσωπώντας το Βρανδεμβούργο. Ήταν υποψήφια Καγκελάριος του κόμματος για τις ομοσπονδιακές εκλογές του 2021.

Ήταν η πρώτη γυναίκα στην ιστορία που έγινε Υπουργός Εξωτερικών στη Γερμανία.

 Ζωή και σταδιοδρομία 
Από το 2000 έως το 2004 η Μπέρμποκ σπούδασε πολιτικές επιστήμες και δημόσιο δίκαιο στο Πανεπιστήμιο του Αμβούργου. Το 2005, απέκτησε μεταπτυχιακό τίτλο στο Δημόσιο Διεθνές Δίκαιο από τη Σχολή Οικονομικών του Λονδίνου (LSE). Το 2005 ολοκλήρωσε πρακτική άσκηση στο Βρετανικό Ινστιτούτο Διεθνούς και Συγκριτικού Δικαίου (BIICL).

Από το 2005 έως το 2008 η Μπέρμποκ εργάστηκε στο γραφείο της Ελίζαμπετ Σρέτερ στο Ευρωπαϊκό Κοινοβούλιο. Μεταξύ 2008 και 2009 εργάστηκε ως σύμβουλος εξωτερικών πολιτικών και πολιτικών ασφαλείας για την κοινοβουλευτική ομάδα του Πράσινου Κόμματος στη γερμανική Ομοσπονδιακή Βουλή.

 Πολιτική σταδιοδρομία 
Η Μπέρμποκ έγινε μέλος του κόμματος των Πρασίνων το 2005. Τον Οκτώβριο του 2008 εξελέγη στο εκτελεστικό συμβούλιο του κόμματός της στο Βρανδεμβούργο και το επόμενο έτος ανέλαβε την προεδρία του, ένα αξίωμα που κατείχε μέχρι το 2013. Από το 2009 έως το 2012 ήταν επίσης μέλος του εκτελεστικού συμβουλίου του Ευρωπαϊκού Πράσινου Κόμματος.

 Μέλος του Κοινοβουλίου (2013–2025) 
Το 2009, η Μπέρμποκ έθεσε ανεπιτυχώς υποψηφιότητα στις ομοσπονδιακές εκλογές. Το 2013 ήταν υποψήφια του Πράσινου Κόμματος σε εκλογική περιφέρεια του Πότσνταμ, καθώς και πρώτη στη λίστα του κόμματος για το ομόσπονδο κρατίδιο του Βρανδεμβούργου. Μέσω της εκλογικής λίστας έγινε μέλος της Μπούντεσταγκ.

Κατά την πρώτη θητεία της, η Μπέρμποκ ήταν μέλος της Επιτροπής Οικονομικών Υποθέσεων και Ενέργειας καθώς και της Επιτροπής Ευρωπαϊκών Υποθέσεων. Στην κοινοβουλευτική της ομάδα υπήρξε ομιλήτρια για την κλιματική πολιτικήMatthew Karnitschnig (27 Ιανουαρίου 2018), German Greens elect new leadership duo Politico Europe.. Με αυτή της την ιδιότητα συμμετείχε στα Συνέδρια των Ηνωμένων Εθνών για την Κλιματική Αλλαγή στη Βαρσοβία (2013), Λίμα (2014), Παρίσι (2015) και Μαρακές (2016).

Εκτός από τα καθήκοντα της επιτροπής η Μπέρμποκ διετέλεσε αναπληρώτρια πρόεδρος της Κοινοβουλευτικής Επιτροπής Φιλίας Βερολίνου-Ταϊπέι.

Στις εκλογές του 2017, η Μπέρμποκ ήταν και πάλι επικεφαλής της λίστας στην πολιτεία του Βρανδεμβούργου και διατήρησε την έδρα της στο κοινοβούλιο. Μετά τις εκλογές ήταν μέλος της διαπραγματευτικής ομάδας του κόμματός της στις ανεπιτυχείς διερευνητικές συνομιλίες σχηματισμού κυβερνήσεως με το CDU/CSU και το FDP. Από τότε είναι μέλος της Επιτροπής για την Οικογένεια, την Τρίτη Ηλικία, τις Γυναίκες και την Νεολαία.

 Πρόεδρος των Πρασίνων (2018–2022) 
Στις 27 Ιανουαρίου 2018, στο εθνικό Συνέδριο του κόμματος των Πρασίνων στην πατρίδα της, το Ανόβερο, η Μπέρμποκ εξελέγη μία από τους δύο ισότιμους συμπροέδρους του κόμματος σε ομοσπονδιακό επίπεδο, μαζί με τον Ρόμπερτ Χάμπεκ. Κέρδισε το 64% των ψήφων, περισσότερο από τη συνυποψήφιά της Άνια Πιλ. Στο συνέδριο του κόμματος το 2019 επανεξελέγη με 97,1%, το υψηλότερο αποτέλεσμα για πρόεδρο του κόμματοςTim Braune und Jochen Gaugele (November 16, 2019), Die Grünen lieben ihre Doppelspitze Westdeutsche Allgemeine Zeitung..

 Υποψήφια Καγκελάριος (2021) 
Στις 19 Απριλίου 2021 το κόμμα της ανακοίνωσε ότι την προτείνει για υποψήφια Καγκελάριο στις ομοσπονδιακές εκλογές του Σεπτεμβρίου 2021.

 Άλλες δραστηριότητες 
 Ευρωπαϊκό Συμβούλιο Εξωτερικών Σχέσεων (ECFR), Μέλος (από το 2020)Members European Council on Foreign Relations.
 Ίδρυμα Λέο Μπεκ, Μέλος του Διοικητικού Συμβουλίου Board of Trustees  Leo Baeck Foundation.
 Διεθνής Αμνηστία, Μέλος
 Γερμανική Ομοσπονδία για το Περιβάλλον και τη Διατήρηση της Φύσης (BUND), Μέλος

 Προσωπική ζωή 
Η Μπέρμποκ είναι παντρεμένη με τον Ντάνιελ Χόλεφλαϊς (Daniel Holefleisch) από το 2007 και έχει δύο κόρες. Ζει με την οικογένειά της στο Πότσνταμ, στο Βρανδεμβούργο της Γερμανίας.

Παραπομπές

Κατηγορία:Υπουργοί Εξωτερικών της Γερμανίας
Κατηγορία:Γερμανοί πολιτικοί
Κατηγορία:Απόφοιτοι του Πανεπιστημίου του Αμβούργου
Κατηγορία:Απόφοιτοι της Σχολής Οικονομικών του Λονδίνου